Phalatse weer Jhb-burgemeesterMpho Phalatse is weer burgemeester van Johannesburg. (Foto: Twitter) Mpho Phalatse, ontsetelde DA-burgemeester van die Johannesburgse metroraad, is terug in die stoel ná ŉ suksesvolle hofaansoek teen Colleen Makhubele, speaker van die raad. Die Johannesburgse hooggeregshof het vroeër betoë aangehoor oor die aanloop tot die vergadering waartydens Phalatse met behulp van ŉ mosie van wantroue uit haar pos as burgemeester geboender is. Dinsdag het regter Raylene Keightley beslis die byeenroep van die buitengewone vergadering en verskeie besluite wat daarop gevolg het, is onregmatig, ongrondwetlik en ongeldig en dat die besluit om deur ŉ mosie van wantroue van Phalatse ontslae te raak, ter syde gestel word. Die regter het bevind dat Phalatse die regmatige burgemeester van Johannesburg is en sê in sy uitspraak die kwessie was ŉ magstryd tussen verskillende partye waarin nog baie onderonsies en veldslae ongetwyfeld gaan volg. Die DA het die uitspraak verwelkom en sê die oppergesag van die reg is gehandhaaf en het gewys dat Makhubele en die ANC “onwettig, oneerlik en ongrondwetlik” opgetree het deur wesenlik ŉ staatsgreep uit te voer deur die verwydering van die burgemeester. Phalatse het in reaksie op die hofbeslissing gesê die uitspraak moet as waarskuwing vir politici landwyd dien wat bereid is om enigiets te doen om mag te gryp om hul hande op hulpbronne te lê. “Ons het die afgelope paar weke met verskeie politieke partye en aandeelhouers beraadslaag wat nie dienslewering in Johannesburg wil sien ineenstort onder ŉ korrupte regering nie. Daarom gaan ek ŉ onmiddellike vergadering van die heringestelde burgemeesterskomitee byeenroep. “Die inwoners van die land se ekonomiese hoofstad verdien ŉ vaardige en stabiele regering wat Johannesburg gaan herstel en herbou.” Alle besluite wat die “onwettige” gesag geneem het, sal nou hersien word, veral dié wat probeer het om “korrupte dade in die stad te fasiliteer”, sê Phalatse. “Die krane van korrupsie gaan opnuut toegedraai word sodat ons die ligte en water kan aan hou en burgers kan veilig hou.” Michael Beaumont, Action SA se nasionale voorsitter, sê die uitspraak is ŉ belangrike regstelling van ŉ onregmatige proses wat die ANC gevolg het om van die koalisieregering ontslae te raak. Dit verander egter nie die dinamika wat tot die ineenstorting gelei het nie. “Die bal is nou in die DA se hande om sy verbintenis tot veelparty-koalisies te wys as alternatief vir die ANC se mislukte regering.” Beaumont sê die DA moet besluit of hy bereid is om weer met sy voormalige koalisievennote te gesels en genoeg steun te werf om ŉ regering vol te hou, en of die DA opgegee het met betrekking tot koalisies en die inwoners van Johannesburg gaan oorgee aan nog vier jaar van ANC-regering. “Die terugkeer van ons veelparty-koalisieregering kan ŉ tegniese gebeurtenis wees wat ŉ dag of ŉ week hou, of dit kan die terugkeer van die veelparty-koalisie vir die volgende vier jaar wees wat die ANC op die opposisiebanke hou.” Hy sê ActionSA is verbind daartoe om Johannesburg reg te ruk en om dit gedoen te kry, moet die koalisie vir die res van die termyn aan bewind bly. “Ons doen ŉ beroep op alle politieke partye wat verbind is om ŉ alternatief tot die ANC te bied om saam te staan en dit ŉ werklikheid te maak.”